Projekto lyginamasis variantas

PATVIRTINTA:

Molėtų rajono savivaldybės tarybos

2023 m. gegužės 25 d. sprendimu Nr. B1-97

Molėtų rajono savivaldybės tarybos 2024 m.

sausio d. sprendimo Nr.B1- redakcija

**DĖL** **MOLĖTŲ RAJONO SAVIVALDYBĖS BIUDŽETO ASIGNAVIMŲ ADMINISTRAVIMO, IŠDAVIMO, APYVARTINIŲ LĖŠŲ NAUDOJIMO, VIRŠPLANINIŲ PAJAMŲ PASKIRSTYMO IR NEVYKDOMO BIUDŽETO FINANSAVIMO TVARKOS APRAŠO PATVIRTINIMO**

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos biudžeto sandaros įstatymo 24 straipsnio 2 dalimi, 30 straipsnio 2 dalimi, 31 straipsnio 2 dalimi, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, 35, 41 punktais,

Molėtų rajono savivaldybės taryba n u s p r e n d ž i a:

1. Patvirtinti Molėtų rajono savivaldybės biudžeto asignavimų administravimo, išdavimo, apyvartinių lėšų naudojimo, viršplaninių pajamų paskirstymo ir nevykdomo biudžeto finansavimo tvarkos aprašą (pridedama).

2. Pripažinti netekusiu galios Molėtų rajono savivaldybės tarybos 2022 m. balandžio 28 d. sprendimą Nr. B1-96 „Dėl Molėtų rajono savivaldybės biudžeto asignavimų administravimo, apyvartinių lėšų naudojimo, viršplaninių pajamų paskirstymo ir nevykdomo biudžeto finansavimo tvarkos aprašo patvirtinimo“.

PATVIRTINTA

Molėtų rajono savivaldybės tarybos

2023 m. gegužės 25 d. sprendimu Nr. B1-97

**MOLĖTŲ RAJONO SAVIVALDYBĖS BIUDŽETO ASIGNAVIMŲ ADMINISTRAVIMO, IŠDAVIMO, APYVARTINIŲ LĖŠŲ NAUDOJIMO, VIRŠPLANINIŲ PAJAMŲ PASKIRSTYMO IR NEVYKDOMO BIUDŽETO FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės biudžeto asignavimų administravimo, išdavimo, apyvartinių lėšų naudojimo, viršplaninių pajamų paskirstymo ir nevykdomo biudžeto finansavimo tvarkos aprašas (toliau- Aprašas) reglamentuoja Molėtų rajono savivaldybės (toliau – Savivaldybė) biudžeto asignavimų administravimo ir išdavimo tvarką, apyvartinių lėšų sudarymą ir naudojimą, viršplaninių pajamų paskirstymą ir naudojimą ir nevykdomo Savivaldybės biudžeto finansavimo galimybes.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos biudžeto sandaros įstatymu, Lietuvos Respublikos valstybės ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, ir kitais teisės aktais.

3. Apraše vartojamos sąvokos atitinka Lietuvos Respublikos biudžeto sandaros įstatyme, Lietuvos Respublikos vietos savivaldos įstatyme ir kituose teisės aktuose apibrėžtas sąvokas.

4. Savivaldybės mero nustatyta ir patvirtinta tvarka organizuojamas savivaldybės biudžeto projektų rengimas, biudžeto tvirtinimas ir vykdymas, atliekamas biudžeto keitimas tarp ekonominės klasifikacijos straipsnių ir ketvirčių, nustatomi ataskaitų parengimo ir teikimo terminai, atskaitomybė.

**II SKYRIUS**

**BIUDŽETO ASIGNAVIMŲ ADMINISTRAVIMO IR IŠDAVIMO TVARKA**

5. Savivaldybės biudžeto asignavimų valdytojai yra savivaldybės biudžetinių įstaigų ar Savivaldybės administracijos padalinių, nurodytų Savivaldybės tarybos patvirtintame biudžete vadovai (Savivaldybės administracijoje - Savivaldybės administracijos direktorius, Savivaldybės administracijos padaliniuose - seniūnai).

6. Savivaldybės tarybai patvirtinus Savivaldybės biudžetą, asignavimų valdytojai ne vėliau kaip per 15 darbo dienų parengia ir patvirtina savo programų sąmatas pagal programų finansavimo šaltinius, funkcinės ir ekonominės klasifikacijos kodus, paskirsto asignavimus ketvirčiais.

7. Programų finansavimas vyksta pervedant lėšas į asignavimų valdytojų vadovaujamų biudžetinių įstaigų ir kitų subjektų sąskaitas pagal pateiktas gautinų lėšų paraiškas (toliau – Paraiška).

8. Asignavimų valdytojai Paraiškas rengia, vadovaudamiesi patvirtintomis programų sąmatomis bei biudžeto lėšų poreikiu įstaigoms išlaikyti, priskirtoms funkcijoms bei programoms vykdyti. Paraiškos rengiamos atsižvelgiant į programų sąmatų paskirstymą ketvirčiais, lėšų finansavimo šaltinį, išlaidų ekonominę ir funkcinę klasifikaciją.

9. Kol biudžetas nepatvirtintas asignavimai metų pradžioje iki biudžeto patvirtinimo, kiekvieną mėnesį negali viršyti 1/12 praėjusių metų asignavimų. Šiuo atveju kiekvieno asignavimų valdytojo asignavimai kiekvieną mėnesį negali viršyti 1/12 praėjusių metų atitinkamo biudžeto šiam asignavimų valdytojui skirtų lėšų.

10. Programų išlaidoms padengti pirmiausia naudojami asignavimai, gauti iš einamaisiais biudžetiniais metais įmokėtų į savivaldybės biudžetą biudžetinių įstaigų pajamų (per Finansų skyriaus administruojamą Savivaldybės sąskaitą, toliau - Iždo sąskaita), įskaitant nepanaudotus šių lėšų likučius ir viršplanines pajamas, išskyrus konkrečiam tikslui numatytas lėšas, kurių negalima naudoti kitiems tikslams.

11. Paraiškos suformuojamos nustatytoje bendroje viešojo sektoriaus veiklos valdymo informacinėje sistemoje (modulis „Finnet“) ir pasirašytos elektroniniu parašu perduodamos Finansų skyriui per dokumentų valdymo bendrąją informacinę sistemą (DBSIS).

12. Finansų skyrius perveda lėšas asignavimų valdytojams per 1-2 darbo dienas. Savivaldybės biudžeto mokėjimo operacijų vykdymą organizuoja savivaldybės administracija per finansų įstaigas arba valstybės iždą.

13. Asignavimų (lėšų) pervedimas pagal Paraiškas gali būti sustabdytas arba atmestas, kai:

13.1. Savivaldybės biudžeto iždo sąskaitoje neužtenka lėšų šioms išlaidoms apmokėti;

13.2. Asignavimų valdytojas nesilaiko šio aprašo 38 punkte išvardintos programų finansavimo tvarkos;

13.3. Paraiškos suma viršija patvirtintą bendrą programos sąmatos sumą ar programos sąmatos paskirstymą straipsniais ar ketvirčiais.

13.4. Nepakanka į Iždo sąskaitą įmokėtų įstaigos pajamų lėšų (pajamos už prekes ir paslaugas, įmokos už išlaikymą švietimo, socialinės apsaugos ir kitose įstaigose, pajamos už ilgalaikio ir trumpalaikio materialiojo turto nuomą – toliau Įstaigų pajamos).

13.5. Paraiškoje padaryta klaida ar yra kitų programos sąmatos neatitikimų.

14. Biudžetinių Įstaigų pajamos registruojamos ir kaupiamos biudžetinėse įstaigose ir įmokamos į savivaldybės biudžetą, Iždo sąskaitą. Įstaigų pajamų likučio kontrolę atlieka Finansų skyrius.

15. Savivaldybės tarybos sprendimu tvirtinamas ir tikslinamas asignavimų paskirstymas, ~~iš jų, sumos darbo užmokesčiui.~~

16. Asignavimų valdytojai, pagal mero patvirtintą tvarkos aprašą ir nustatytą programos sąmatos tikslinimo pažymos formą, turi teisę:

16.1. keisti patvirtintų programų sąmatų lėšų pagal ekonominę klasifikaciją paskirtį, neviršydami patvirtintų tam tikrai programai bendrųjų asignavimų išlaidoms, ~~iš jų – darbo užmokesčiui~~, sumas. Programų sąmatų keitimą pagal ekonominę klasifikaciją atlieka Finansų skyrius.

16.2. biudžetiniais metais vieną kartą per ketvirtį keisti bendros asignavimų sumos ketvirtinį paskirstymą programai vykdyti, suderinę su Finansų ministerija (valstybės biudžeto asignavimų valdytojas) arba su savivaldybės administracijos Finansų skyriumi (savivaldybės biudžeto asignavimų valdytojas). Ketvirtinis asignavimų sumos paskirstymas keičiamas mero potvarkiu, kurį parengia Finansų skyrius.

17. Asignavimų valdytojai keičia programų sąmatas, kai gauna papildomai lėšų (arba kai mažinamas finansavimas) pagal įstatymus, Lietuvos Respublikos Vyriausybės nutarimus, kitus teisės aktus, ar kai keičia asignavimų paskirstymą ketvirčiais. Patikslintas programų sąmatas pateikia Finansų skyriui mero nustatyta tvarka vieną kartą, ketvirčiui pasibaigus, iki mėnesio 15 dienos.

18. Asignavimų valdytojai pakeitę asignavimų išlaidoms pagal ekonominę klasifikaciją paskirtį, patikslintos programos sąmatos Finansų skyriui neteikia.

19. Asignavimų valdytojai pirmiausia padengia įsipareigojimų sumas, kurioms suėjęs apmokėjimo terminas. Asignavimų ekonomija, jei nėra įsiskolinimų, gali būti naudojama turtui įsigyti ir investicijų projektams, kuriems nebuvo numatyta skirti lėšų atitinkamų metų Savivaldybės biudžete.

20. Asignavimų valdytojai metų pabaigoje likusias nepanaudotas biudžeto lėšas perveda į Savivaldybės sąskaitą ne vėliau kaip iki kitų metų sausio 5 d.

21. Metų pabaigoje likusios nepanaudotos tikslinės paskirties lėšos, nustatytos savivaldybių biudžetams priimant atitinkamų metų Valstybės biudžeto ir savivaldybių biudžetų finansinių rodiklių patvirtinimo įstatymą, lėšos, kurios per metus buvo paskirtos savivaldybių biudžetams pagal atskirus įstatymus ar Vyriausybės nutarimus arba panaudotos ne pagal savo tikslinę paskirtį, iki sausio 10 dienos grąžinamos į valstybės biudžetą.

22. Savivaldybės biudžeto asignavimų valdytojai teikia finansinių ir biudžeto vykdymo ataskaitų rinkinius Finansų skyriui, kaip reglamentuota Lietuvos Respublikos viešojo sektoriaus atskaitomybės įstatyme pagal mero tvarkos aprašą nustatytus ataskaitų teikimo terminus.

23. Savivaldybės administracija, pagal Lietuvos Respublikos biudžeto sandaros įstatymo 5 straipsnio 1 dalies 1 punktą skirdama biudžeto lėšų kitam subjektui, kuris yra nepavaldi biudžetinė įstaiga arba nebiudžetinė įstaiga, pasirašo su juo biudžeto lėšų naudojimo sutartį ir nurodo Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėse nurodytas sutarties sąlygas.

24. Biudžeto lėšų naudojimo sutartis nepasirašoma, kai iš asignavimų valdytojui patvirtintų asignavimų skiriamos Lietuvos Respublikos Vyriausybės rezervo lėšos, Europos Sąjungos finansinės paramos ir kitos gaunamos tarptautinės finansinės paramos lėšos, pervedamos valstybės biudžeto specialios tikslinės dotacijos, bendrosios dotacijos kompensacijos, teisės aktų nustatyta tvarka iš valstybės biudžeto savivaldybės biudžetui skiriamos lėšos kompensuoti savivaldybių negautoms pajamoms už praėjusius biudžetinius metus arba savivaldybės turėtoms išlaidoms, atsiradusioms einamaisiais biudžetiniais metais ir kitos skiriamos lėšos teisės aktuose nustatyta kitokia biudžeto skyrimo tvarka.

**III SKYRIUS**

**BIUDŽETO APYVARTINIŲ LĖŠŲ SUDARYMAS IR NAUDOJIMAS**

25. Savivaldybės biudžeto apyvartinės lėšos sudaromos iš savivaldybės biudžeto lėšų likučio, o kai jo nepakanka – iš Savivaldybės biudžeto pajamų.

26. Savivaldybės biudžeto apyvartinių lėšų likutį sudaro:

26.1. nepaskirstytos asignavimų valdytojams praėjusiais biudžetiniais metais gautos viršplaninės pajamos;

26.2. pervestos į Savivaldybės iždo sąskaitą ir nepanaudotos praėjusiais biudžetiniais metais biudžetinių įstaigų gautos pajamos;

26.3. nepanaudoti praėjusiais biudžetiniais metais asignavimai ir gautos viršplaninės pajamos, kurių tikslinė paskirtis nustatyta Lietuvos Respublikos įstatymuose, Vyriausybės nutarimuose, Savivaldybės tarybos sprendimuose ir kituose teisės aktuose;

26.4. kiti biudžeto lėšų likučiai, apskaityti Savivaldybės iždo sąskaitoje praėjusių biudžetinių metų gruodžio 31 d.;

26.5. Savivaldybės biudžeto lėšos, gautos už praėjusius metus iki einamųjų metų sausio 10 d.

27. Savivaldybės biudžeto apyvartinių lėšų likutis Iždo sąskaitoje identifikuojamas sausio 10 d. ir paskirstomas pagal asignavimų valdytojų pervestas lėšas, detalizuojant pervestų lėšų paskirtį. Apyvartinių lėšų likutis (tikslinės paskirties likutis) paskirstomas asignavimų valdytojams ir tvirtinamas Molėtų rajono savivaldybės tarybos tvirtinamo biudžeto atskiru priedu.

28. Likusi Savivaldybės biudžeto apyvartinių lėšų likučio dalis apskaitoma kaip Savivaldybės lėšos ir jomis koreguojama einamųjų metų biudžeto pajamų dalis.

29. Savivaldybės biudžeto įstaigų apyvartinių lėšų likutis yra naudojamas asignavimų valdytojų programoms finansuoti iš nepanaudotų asignavimų ir gautų viršplaninių pajamų likučių, kurių tikslinė paskirtis numatyta įstatymuose, Lietuvos Respublikos Vyriausybės nutarimuose ar Savivaldybės tarybos sprendimuose. Jos perkeliamos į kitus biudžetinius metus ir paliekamos asignavimų valdytojams.

30. Savivaldybės biudžeto apyvartinės lėšos, sudarytos iš apyvartinių lėšų likučio yra naudojamos:

30.1. patvirtinto Savivaldybės strateginio veiklos plano programoms ir priemonėms įgyvendinti;

30.2. einamųjų metų Savivaldybės asignavimų valdytojų vykdomoms programoms finansuoti;

30.3. investiciniams projektams, projektams, finansuojamiems iš Europos Sąjungos finansinės paramos ar kitų fondų lėšų iš dalies finansuoti;

30.4. Savivaldybės finansiniams įsipareigojimams vykdyti (paskoloms grąžinti);

30.5. kitoms savivaldybės numatytoms programoms finansuoti.

31. Savivaldybės biudžeto apyvartinių lėšų dydį, kuris gali būti naudojamas einamaisiais biudžetiniais metais kasmet nustato Savivaldybės taryba, tvirtindama einamųjų metų savivaldybės biudžetą.

**IV SKYRIUS**

**VIRŠPLANINIŲ PAJAMŲ PASKIRSTYMAS IR NAUDOJIMAS**

32. Viršplaninės pajamos Savivaldybės biudžete fiksuojamos atsiradus pajamų padidėjimui, lyginant suplanuotas ir faktines įmokas į biudžetą.

33. Savivaldybės biudžeto gautos viršplaninės pajamos skirstomos Savivaldybės tarybos sprendimu. Sprendimas dėl papildomų ir planą viršijančių savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo priimamas, reglamento nustatyta tvarka įvertinus išplėstinės seniūnaičių sueigos sprendimus.

34. Viršplaninės pajamos gali būti naudojamos einamaisiais metais patikslinant Savivaldybės biudžeto konkrečios pajamų dalies planą ir numatomus asignavimus.

35. Savivaldybės biudžeto konkrečios pajamų dalies, kurios panaudojimo apimtis ir paskirtis nurodyta įstatyme, Vyriausybės nutarime ar savivaldybės tarybos sprendime, biudžetinių įstaigų pajamų viršplaninės įmokos į savivaldybės biudžetą einamaisiais biudžetiniais metais, perkeliamos į kitus biudžetinius metus ir paliekamos asignavimų valdytojams bei gali būti naudojamos programoms finansuoti.

**V SKYRIUS**

**NEVYKDOMO SAVIVALDYBĖS BIUDŽETO FINANSAVIMAS**

36. Jeigu nevykdomas Savivaldybės biudžetas, t. y. gaunama mažiau pajamų, negu buvo numatyta, finansavimas iš savivaldybių biudžetų vykdomas Savivaldybės tarybos šiame apraše nustatyta tvarka.

37. Jeigu numatoma, kad nustatytas pajamų planas iki metų pabaigos nebus įvykdytas, sprendimus dėl Savivaldybės biudžete numatytų programų finansavimo tvarkos mero teikimu priima savivaldybės taryba.

38. Kai nepakanka Savivaldybės biudžeto apyvartos lėšų laikinam pajamų trūkumui padengti, kol bus priimtas Tarybos sprendimas dėl biudžeto keitimo ar trumpalaikės paskolos ėmimo iš Finansų ministerijos, programos finansuojamos tokia tvarka:

38.1. darbo užmokesčiui;

38.2. socialinio draudimo įmokoms;

38.3. pašalpoms ir kitoms socialinėms išmokoms;

38.4. paskoloms grąžinti ir palūkanoms mokėti pagal paskolų sutartis;

38.5. investicinių, valstybės vykdomų projektų apmokėjimui, Savivaldybės dalies apmokėjimui, vykdant projektus, finansuojamus Europos Sąjungos paramos lėšomis;

38.6. įsiskolinimams už maisto produktus, kurą ir komunalines paslaugas apmokėti;

38.7. kitoms biudžete numatytoms reikmėms finansuoti.

39. Kai nevykdomas savivaldybės biudžetas, asignavimų valdytojams pervedamos savivaldybės biudžeto asignavimų sumos programoms finansuoti mažinamos faktiškai negautomis (palyginti su planu) pajamomis į Savivaldybės biudžetą.

40. Asignavimų valdytojai yra įspėjami apie nevykdomo biudžeto finansavimą, nurodant biudžeto nevykdymo priežastis, sumas ir numatomas vykdyti priemones.

41. Programų iš valstybės lėšų finansavimas vykdomas tik gavus lėšas iš atitinkamų valstybės institucijų.

42. Nesant savivaldybės biudžeto pajamų, asignavimų valdytojų pateiktos gautinų lėšų paraiškos gali būti netenkinamos arba tenkinamos iš dalies pagal 38 punkte nurodytus finansavimo prioritetus.

43. Nevykdant Savivaldybės biudžeto pajamų plano, programų finansavimas iš biudžetinių įstaigų pajamų nemažinamas, jeigu asignavimų valdytojai gautas pajamas įmokėjo į Savivaldybės biudžetą.

44. Molėtų rajono savivaldybės aplinkos apsaugos rėmimo specialiosios programos vykdomos atsižvelgiant į faktiškai gautas Savivaldybės biudžeto lėšas šiai programai finansuoti, neviršijant patvirtinto pajamų ir išlaidų plano.

45. Nevykdant Savivaldybės biudžeto pajamų plano, asignavimų valdytojai:

45.1. peržiūri programų išlaidų sąmatų vykdymą ir nustato lėšų panaudojimo prioritetus;

45.2. racionaliai ir taupiai naudoja skirtus asignavimus, nedidindami kreditinio įsiskolinimo;

45.3. imasi priemonių apriboti prekių ir paslaugų įsigijimo, transporto išlaikymo, elektros, komunalinių paslaugų, remonto išlaidas;

45.4. apriboja priedų ir priemokų skyrimą darbuotojams, peržiūri pareigybių funkcijas;

45.5. vykdydami patvirtintas programas pirmiausia naudoja asignavimus iš biudžetinių įstaigų pajamų.

46. Kai nevykdomas savivaldybės biudžetas, programų sąmatų perskirstymas pagal ekonominę ar funkcinę klasifikaciją, asignavimų perskirstymas ketvirčiais, atliekamas suderinus su finansų skyriumi ir atsižvelgiant į lėšų panaudojimo prioritetus.

\_\_\_\_\_\_\_\_\_\_\_\_\_\_\_\_\_\_